Hulde gebring aan brandbestryders by emosionele gedenkdiensŉ Emosionele gedenkdiens is Woensdag by Ellispark in Johannesburg gehou vir die drie gevalle brandbestryders wat hul lewens verloor het tydens die verwoestende brand verlede week in die Johannesburgse middestad. Foto: ANA. ŉ Emosionele gedenkdiens is Woensdag by Ellispark in Johannesburg gehou vir die drie gevalle brandbestryders wat hul lewens verloor het tydens die verwoestende brand verlede week in die Johannesburgse middestad. Mzukayise Zwane, ŉ brandbestryder wat oor die drie kollegas gepraat het, het gesê die toestande by die Bank of Lisbon-gebou was nie ideaal nie en dat hulle nie water gehad het nie, wat dit vir hulle moeilik gemaak het om hul werk te doen. Zwane het gesê die gebou was oud en “niks het gewerk nie”, maar om te wys hoe toegewyd hulle is, het sy kollegas na die 23ste vloer geloop om die brand te bestry. “My broers verdien om hier te wees vandag. Toe hulle daar gekom het, was daar nie water nie en dit het dit vir hulle moeilik gemaak om hul werk te doen.” Zwane het gesê dat hy teleurgesteld is in die regering wat in stede daarvan om op ernstige probleme te fokus hul geld op hulself spandeer. Simphiwe Moropane (28), Khathutshelo Muedi (37) en Mduduzi Ndlovu (40) is tydens die brand op 5 September dood. Moropane is glo eerste oorlede toe hy gegly het en uit ŉ venster van die 23ste vloer geval het. Hy het glo nie meer suurstof oorgehad nie en het na die lysie gegaan om vars lug te probeer kry. Muedi en Ndlovu het gesterf as gevolg van rookinaseming. Honderde brandbestryders, metropolisiebeamptes en polisiebeamptes het hulle by die familielede van die brandbestryders aangesluit om die mans se lewens te vier. Die Bank of Lisbon-gebou huisves ook die departemente van gesondheid, menslike nedersettings, en samewerkende regering en tradisionele aangeleenthede. ŉ Emosionele gedenkdiens is Woensdag by Ellispark in Johannesburg gehou vir die drie gevalle brandbestryders. Foto: ANA. Dit het sedertdien aan die lig gekom dat die gebou aan net 21% van die gesondheid- en veiligheidstandaarde voldoen het teenoor die wenslike 85% of hoër. Volgens Simphiwe Sibiya, ŉ ander brandbestryder wat tydens die gedenkdiens gepraat het, sou die brand nie “so erg” gewees het as daar aan dié standaarde voldoen is nie. Zwelinzima Vavi, sekretaris-generaal van die South African Federation of Trade Unions (Saftu) het gesê hy het nog nooit ŉ plek gesien waar die regering toelaat dat mense sonder ŉ brandblusser en water werk nie. Sommige brandbestryders het baniere opgehou en R4 000 se gevaartoelae geëis. Die oorledenes sal onderskeidelik Vrydag, Saterdag en Sondag begrawe word.